Kinders sterk aan ná by-aanval by HasieparkKleuters van ŉ kleuterskool wat gister erg beseer is nadat ŉ swerm bye hulle aangeval het by die Hasiepark in Benoni, sterk goed aan. Volgens ŉ suster by die Charlotte Maxeke-hospitaal was een kind wat Vrydag in ŉ kritieke toestand in die hospitaal opgeneem is, Saterdagmiddag buite gevaar. Sy sê egter die kind moet nog in die hospitaal behandel word. Maroela Media het Vrydag berig sowat 44 kinders is beseer toe hulle Vrydagmiddag deur ŉ swerm bye aangeval is by die Hasiepark in Benoni. Chris Botha, ŉ woordvoerder van Netcare 911, het gesê die slagoffers was almal van ŉ kleuterskool wat op pad huis toe was na ŉ uitstappie by die park. “Dit is nie seker wat die bye aangehits het om die kinders aan te val nie. Die kinders het vir ŉ bus gewag toe die swerm bye hulle uit die bloute aangeval het,” het Botha gesê. Die kind wat kritiek beseer is moes met ŉ helikopter na die hospitaal geneem word. “Die ander kinders is op die toneel gestabiliseer en na verskeie hospitale geneem vir verdere behandeling.” Die naam van die kleuterskool is nog nie bekend nie. Die Hasiepark kon nie Saterdag vir kommentaar bereik word nie.